Amalá ! Ekád ńkúkúma mə́bún bə́sɔ́g məyɔ̌g yā Éfraím, ai mim̀bɔ́bɔ́lán biviviě yā myádzaman nyangá dzīē á mvud sí sī á yōb, á mī bili yǎ ai məyɔg. 2Ényē hḿ nyɔ̄ ǹyóyɔ́g mod bitá Ǹtondôbə, a fulan ai ńkulu mətâg, ai ǹsum evúndū éndáman, anə́ ńkulu ǎ kúlī ndón áswē, miǹsum məndím myâyi fə́bələ dzóm ésə̄ á sí. 3Yayi tságaban ai məkǒl, ekád ńkúkúmá bə́sɔ́g məyɔ̌g yā Éfraím. 4Ńdɔ mim̀bɔ́bɔ́lán biviviě yā byádzaman nyangá dzīē, á mvud sí sī á yób byâyi bɔ anə́ ńtɔd ébumá yā é ngáman yɛ́s ḿból é ngáyi wúm ósúsúa abǒg: é mod a yén, a vōl fɔ̄ɔ̄ nɔŋ, a miní. 5Amǒs tē, Ǹtondôbə Ngul mə́sə, a yi bɔ ékād dúmá, ǹtóm ólugú ai nyangá məbuga mə́ áyɔŋ díé. 6Énye a yi bɔ sósōó ńnēn ényɔ̄ á nə ńtsîg ǹtól, ai ǹkángā ébá bálúman bitá á ḿbə̂ dzǎl. Ǹkɔ̄bɔ̄ bə́sɔ́g məyɔg 7Ndɔ̄ hḿ bəfada ai bəprofɛ́d hḿ bā bákə̄ bândəŋ ai məyɔg, məkǒl mâfɔlan bɔ́ á sí ai ǹyúán bílám byábúlan bɔ́ ńlō, bə́ ngadzɔ́b anə́ bāfángā ndímba. 8Bətə́bə̄lē bə́sə bə́ nɔ̄dɔ́ á bə̄ndólo, təge ai mǎn ḿfúbán áfóla. 9Ńdɔ̄ bádzó nâ: "A kad nâ a yi yə́gələ zá? A yi fəlan zá tə́bə́gá wōē ? Yə é bān bɔ́ngɔ́ bə́ ngə́lə́ bə́ nyáŋa ? Yə ébá bə́ ki yǎ mənyáŋ ? 10A sɔ̂ á lí, a nə á lí: "sawlasaw, sawlasaw, kawlakaw, kawlakaw, zêr sham, zer sham." 11Nálā bēn fɔ̄ɔ̄ ǹkɔ́bɔ̄ bidzabí, ǹkɔ́bɔ̄ bə́dzín ńgɔ Ǹtondôbə ǎ yi kɔ́bɔ ai é bod bá, 12amú á ngādzó ai bɔ́ nâ: "Awɔí hḿ dī dzǒgán é mod ǎ təg yǎ á wɔ̄í, avoŋóbó dī", ńdɔ̄ bá ndzí kig dǐŋ wōg.